Die Kontrak was ’n realiteitsangkompetisie op VIA (DStv-kanaal 147). Die reeks se agt aspirantmusieksterre wat ná ’n landwye aanlyn veldtog uit bykans 2 000 sangers gekies is, is deur die mentors gebrei vir die uitklopkonserte wat hulle week na week moes aandurf. ’n Paneel wat bestaan het uit die sangers Theuns Jordaan en Corlea Botha asook Barry Pretorius, die regisseur van die Afrikaans is Groot-konserte, het weekliks kommentaar oor die deelnemers se optredes gelewer. Dit was egter Coleske Artists se direkteur, Arnold Coleske, wat moes besluit of ’n deelnemer sy/haar kontrak kwyt is of ’n tree nader is aan die Afrikaans is Groot-verhoog. ’n Kontrak met Coleske Artists ter waarde van R1 miljoen kon gewen word. Die deelnemers wat elke week uitgeval het se ongetekende kontrakte is voor die kykers opgeskeur. Demi Lee Moore (28) van Durbanville het eindelik die platekontrak by Coleske Artists losgeslaan. Sy is op 23 November 2018 by die jaar se eerste Afrikaans Is Groot-konsert as die wenner aangekondig. Die temalied van Die Kontrak was "Nuwe begin" van Dewald Wasserfall.